text: Glemt pumpgun rammer familiefar i nakken
  28 september 2010 kl. 16.35
  Mand fra Ribe skal afsone én måned af straffen på et års fængsel. Mange formildende omstændigheder i våbensag.
  Egentlig havde en mand fra Ribe glemt alt om den pumpgun, han havde købt for mange år siden.
  Men nu rammes manden af Folketingets skærpede lovgivning, som er indført på grund af bandeskyderier.
  Vestre Landsret har tirsdag fulgt lovgivernes håndfaste krav om et års fængsel, men på grund af en stribe formildende omstændigheder er de 11 måneder gjort betinget.
  Det betyder, at den 44-årige mand skal afsone en måned af straffen. Den dømte er ikke tidligere straffet og har ingen forbindelse til kriminelle. 
  - Han er en ganske almindelig familiefar, der passer sit arbejde, siger hans forsvarer, advokat Uffe Skalborg Hansen.
  
  Fik den i gave
  For længe siden købte han pumpgun'en til sine forældre, der havde problemer. De ville dog ikke vide af gaven, som derfor blev lagt på øverste hylde i et aflåst rum langt væk fra beboelse. Der lå ingen ammunition til våbnet.
  Manden har fortalt, at han egentlig ville have skaffet sig af med våbnet i forbindelse med politiets seneste frit lejde-aktion, men han glemte det.
  I byretten lød dommen på et års fængsel, der blev gjort betinget af, at manden skulle udføre 160 timers samfundstjeneste.
  Advokat Uffe Skalborg Hansen ærgrer sig over virkningen af Folketingets stramning af straffeloven, som kræver mindst et års fængsel for skydevåben:
  - Det er en lovgivning, der er lavet for én promille af befolkningen, men som rammer uforholdsmæssigt mange, siger han.
  